Up-804/03
Natisni
Opravilna št.:
Up-804/03
Datum odločitve:
11. 5. 2004
ECLI:
ECLI:SI:USRS:2004:Up.804.03
Akt:
Ustavna pritožba A. A. zoper sodbo in drugo točko sklepa Višjega sodišča v Mariboru št. I Cp 1262/2003 z dne 24. 9. 2003
Izrek:
Ustavna pritožba A. A. zoper sodbo in drugo točko sklepa Višjega sodišča v Mariboru št. I Cp 1262/2003 z dne 24. 9. 2003 se zavrže.
Evidenčni stavek:
Pritožnik bi zoper odločitev sodišča o dodelitvi mladoletnega otroka in določitvi preživnine lahko vložil revizijo. Prav tako bi pritožnik lahko vložil revizijo tudi zoper sklep Višjega sodišča, s katerim je potrdilo sklep sodišča prve stopnje o zavrženju tožbenega zahtevka na določitev izvrševanja stikov z mladoletnim otrokom, ker je bila glede tega vprašanja že sklenjena poravnava pred Centrom za socialno delo. Ker tega ni izkazal, pred izčrpanjem vseh pravnih sredstev pa ustavna pritožba ni dopustna, jo je Ustavno sodišče v tem delu iz tega razloga zavrglo.
Pravni interes pritožnika za izpodbijanje sklepa zavrnitvi predloga za izdajo začasne odredbe s pravnomočnostjo odločbe o glavni stvari preneha, zato je Ustavno sodišče ustavno pritožbo v tem delu zavrglo iz navedenega razloga. Izpodbijana odločitev pritožniku ne more povzročiti nobenih pravnih posledic več in tudi morebitna zanj ugodna odločitev Ustavnega sodišča ne bi mogla privesti do izboljšanja njegovega pravnega položaja.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.

1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
Pravna podlaga:
Člen 50.1, 55.1, 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
15. 12. 2003
Vrsta odločitve:
sklep
Vrsta rešitve:
zavrženje
Dokument:
US23452
Up-804/03-10
11. 5. 2004
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 20. aprila 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo in drugo točko sklepa Višjega sodišča v Mariboru št. I Cp 1262/2003 z dne 24. 9. 2003 se zavrže.
Obrazložitev
A.
1. Pritožnik vlaga ustavno pritožbo zoper v izreku tega sklepa navedeno sodbo odločbo.
Višje sodišče v Mariboru je s sodbo potrdilo sodbo sodišča prve stopnje, s katero je sodišče po razvezi zakonske zveze mladoletno hčerko dodelilo materi, očetu (pritožniku) pa naložilo plačevanje preživnine ter zavrnilo pritožnikovo nasprotno tožbo za dodelitev otroka in plačevanje preživnine. S sklepom pa je pritožbeno sodišče potrdilo sklep sodišča prve stopnje o zavrženju tožbe za določitev izvrševanja stikov z mladoletno hčerko ter sklep sodišča prve stopnje o zavrnitvi predloga za izdajo začasne odredbe. V ustavni pritožbi pritožnik zatrjuje kršitve 2., 8., 21., 23., 39., 53. in 56. člena Ustave.
B.
2. V zvezi z ustavno pritožbo zoper sodbo Višjega sodišča Ustavno sodišče pojasnjuje, da se po prvem odstavku 51. člena Zakona o Ustavnem sodišču (v nadaljevanju ZUstS) ustavna pritožba lahko vloži šele, ko so izčrpana vsa redna in izredna pravna sredstva. Zoper izpodbijano sodno odločbo pa v tem delu glede na veljavno zakonsko ureditev niso bila izčrpana vsa pravna sredstva.
Pritožnik bi zoper izpodbijano odločitev v zvezi z dodelitvijo mladoletnega otroka in določitvijo preživnine lahko vložil revizijo (tretji odstavek 367. člena Zakona o pravdnem postopku (Uradni list RS, št. 26/99 in nasl. - v nadaljevanju ZPP). Ker pritožnik ni izkazal, da bi zoper izpodbijano odločitev vložil revizijo, pred izčrpanjem vseh pravnih sredstev pa ustavna pritožba ni dopustna, jo je Ustavno sodišče v tem delu iz tega razloga zavrglo.
3. Pritožnik z ustavno pritožbo izpodbija tudi sklep Višjega sodišča, s katerim je potrdilo sklep sodišča prve stopnje o zavrženju pritožnikovega tožbenega zahtevka na določitev izvrševanja stikov z mladoletnim otrokom, ker je bila glede tega vprašanja že sklenjena poravnava pred Centrom za socialno delo.
Tudi glede te odločitve Ustavno sodišče, sklicujoč se na prvi odstavek 51. člena ZUstS, ugotavlja, da zoper izpodbijano sodno odločbo v tem delu glede na veljavno zakonsko ureditev niso bila izčrpana vsa pravna sredstva. Pritožnik bi namreč zoper sklep Višjega sodišča po določbi prvega odstavka 384. člena ZPP, ki določa, da lahko stranke vložijo revizijo tudi zoper sklep sodišča druge stopnje, s katerim je bil postopek pravnomočno končan, vložil revizijo. Ker pritožnik ni izkazal, da bi zoper izpodbijano odločitev vložil revizijo, pred izčrpanjem vseh pravnih sredstev pa ustavna pritožba ni dopustna, jo je Ustavno sodišče tudi v tem delu iz enakega razloga zavrglo.
4. Pritožnik z ustavno pritožbo izpodbija tudi sklep Višjega sodišča, s katerim je potrdilo sklep sodišča prve stopnje o zavrnitvi pritožnikovega predloga za izdajo začasne odredbe.
Začasna odredba je sredstvo za začasno ureditev spornega stanja, odločitev o glavni stvari, na katero se je nanašala predlagana začasna odredba, pa je že pravnomočna. Izpodbijana odločitev zato pritožniku ne more povzročiti nobenih pravnih posledic več in tudi morebitna zanj ugodna odločitev Ustavnega sodišča ne bi mogla privesti do izboljšanja njegovega pravnega položaja. Ker pravni interes pritožnika za izpodbijanje sklepa o začasni odredbi s pravnomočnostjo odločbe o glavni stvari preneha, je Ustavno sodišče ustavno pritožbo v tem delu zavrglo iz navedenega razloga.
C.
5. Senat Ustavnega sodišča je sprejel ta sklep na podlagi druge alineje prvega odstavka 55. člena in na podlagi prvega odstavka 55. člena v zvezi s prvim odstavkom 50. člena ZUstS ter na podlagi prve alineje prvega odstavka 46. člena ZUstS v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno.
Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger